**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2025. augusztus 15-i**

**nyilvános rendkívüli ülésére**

**TÁRGY: Nem közművel összegyűjtött háztartási szennyvíz begyűjtésének, elszállításának és ártalmatlanításának helyi kötelező közszolgáltatás keretében történő biztosítása**

**Előterjesztő : Druskoczi Tünde polgármester**

**Készítette: *dr. Hamzsa Andrea jogi-titkársági főtanácsos***

***Előterjesztő: Druskoczi Tünde polgármester***

***A napirendet tárgyaló ülés típusa-1:******nyílt /*** *zárt*

***A napirendet tárgyaló ülés típusa-2*** *rendes /* ***rendkívüli***

***A határozat elfogadásához szükséges többség típusa:******egyszerű*** */ minősített*

***A szavazás módja: nyílt*** */ titkos*

Tisztelt Képviselő-testület!

A Dunántúli Regionális Vízmű Zrt. (a továbbiakban: DRV Zrt.) tájékoztatta önkormányzatunkat, hogy **Balatonberény** település közigazgatási területén a nem közművel összegyűjtött háztartási szennyvíz begyűjtésére és ártalmatlanítására (a továbbiakban: közszolgáltatás) vonatkozó közszolgáltatási szerződés 2025. december 31. napján lejár.

 A víziközmű-szolgáltatásról szóló 2011. évi CCIX. törvény 45. § (6) bekezdése kimondja, hogy a víziközmű-szolgáltató a víziközmű-működtetés körébe nem tartozó tevékenysége (másodlagos tevékenység) nem veszélyeztetheti a víziközmű működtetését, a folyamatos, biztonságos és előírt színvonalú ellátását. Másodlagos tevékenységnek minősül többek közt a nem közműves szennyvízszállítási közszolgáltatással kapcsolatos tevékenység ellátása is. Amennyiben a közszolgáltatási díjak nem fedezik a szolgáltatás igénybevételekor felmerülő költségeket, úgy a szippantott szennyvíz begyűjtésére vonatkozó közszolgáltatási tevékenység végzése során a DRV Zrt.-nek vesztesége keletkezik.

Tekintettel a fenti jogszabályi korlátra a DRV Zrt. kidolgozta és mellékelten megküldte a megkötésre javasolt közszolgáltatási szerződéstervezetet.

A csatolt szerződéstervezet magába foglalja a 2011. december 20-i 2012/21/EU bizottsági határozatban előírt tartalmi elemeket és biztosítja a vízgazdálkodásról szóló 1995. évi LVII. törvény (továbbiakban: Vgtv.) 44/D. §-ában meghatározott feltételek esetén az ellentételezés, valamint a közszolgáltatás során keletkezett veszteség működési támogatás formájában való megtérítésének lehetőségét.

A DRV Zrt-nek vizsgálnia és terveznie kell, hogy a szűkösen rendelkezésre álló befogadási és gépjármű kapacitásokat milyen arányban köti le. Fontos, hogy a szerződéssel már lekötött, valamint a DRV Zrt. alaptevékenységéhez tartozó feladatok ellátásának biztonsága ne kerüljön veszélyben.

Amennyiben önkormányzatunk 2025. december 31. napját követően is a DRV Zrt.-t kívánja megbízni a közszolgáltatás ellátásával, úgy erre vonatkozóan 2025. augusztus 31. napjáig meg kell küldeni nyilatkozatunkat.

Időközben a szerződéstervezetet a vonatkozó jogszabályok értelmében megküldtük a Támogatásokat Vizsgáló Iroda (a továbbiakban: TVI) részére előzetes jóváhagyásra. A TVI a korábbi tapasztalatok alapján várhatóan 1-4 héten belül véleményezi a szerződés tervezetet.

Amint önkormányzatunk megkapta a TVI jóváhagyó véleményét, úgy azt továbbítjuk a DRV Zrt. részére, ezt követően kerülhet véglegesítésre az előterjesztés mellékletét képező közszolgáltatási szerződés.

A DRV Zrt. tájékoztatta arról is önkormányzatunkat, hogy a jelenleg érvényes közszolgáltatási szerződés lejártát követően (2025. december 31. napjától) kizárólag a díjkompenzációt tartalmazó közszolgáltatási szerződés megkötése mellett tudja ellátni **Balatonberény** településen a nem közművel összegyűjtött háztartási szennyvíz begyűjtésével kapcsolatos közszolgáltatási tevékenységet.

**A szerződés megkötése mindenképp indokolt a közszolgáltatás folyamatos és zavartalan ellátásának biztosítása érdekében.**

**Balatonberény Község Önkormányzat Képviselő-testületének**

**…/2025. (…...) határozata**

**a nem közművel összegyűjtött háztartási szennyvíz begyűjtésére és ártalmatlanítására irányuló közszolgáltatási szerződéskötésről**

Balatonberény Község Önkormányzatának Képviselő-testülete megtárgyalta a **nem közművel összegyűjtött háztartási szennyvíz begyűjtésére és ártalmatlanítására** irányuló közszolgáltatási szerződéskötésről szóló előterjesztést, és az alábbi határozatot hozza:

1. A Képviselő-testület **kijelenti azon szándékát**, hogy a **Dél-dunántúli Regionális Vízmű Zrt.-vel (továbbiakban: DRV Zrt.)** kíván szerződést kötni 2028. december 31. napjáig szóló időszakra, amely a település közigazgatási területén a nem közművel összegyűjtött háztartási szennyvíz begyűjtésére és ártalmatlanítására vonatkozik.
2. A Képviselő-testület a szerződéskötéssel kapcsolatban **felhatalmazza a polgármestert, hogy a Támogatásokat Vizsgáló Iroda véleményének és jóváhagyásának birtokában** az előterjesztés mellékletét képező közszolgáltatási szerződést aláírja.

**Határidő:** értelemszerűen

**Felelős:** Druskoczi Tünde polgármester

Balatonberény, 2025. augusztus 12.

Druskoczi Tünde sk.

polgármester