**Közszolgáltatási szerződés**

**nem közművel összegyűjtött háztartási szennyvíz begyűjtésének, elszállításának és ártalmatlanításának helyi kötelező közszolgáltatás keretében történő biztosítására**

amely köttetett egyrészről **Balatonberény Község Önkormányzata** (cím: 8649 Balatonberény, Kossuth tér 1., adószám: 15731443-2-14), a továbbiakban: **Önkormányzat**, másrészről a **Dunántúli Regionális Vízmű Zrt**. (8600 Siófok, Tanácsház u. 7., adószám: 11226002-2-14), mint Közszolgáltató, a továbbiakban: **DRV Zrt.**, mint **Közszolgáltató** között az alulírott helyen és napon az alábbi feltételek mellett:

1. **Jogszabályi háttér**
2. A Felek rögzítik, hogy a vízgazdálkodásról szóló 1995. évi LVII. törvény (Vgtv.) 44/B. §-a alapján az ingatlan tulajdonosa, vagyonkezelője vagy egyéb jogcímen használója (e fejezet alkalmazásában, a továbbiakban együtt: ingatlantulajdonos) köteles az ingatlanán keletkező, közüzemi csatornahálózatba vagy a helyben való, engedélyezett módon történő tisztítás után befogadóba nem vezetett háztartási szennyvizet a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó általános szabályokról szóló kormányrendeletben meghatározott módon gyűjteni, továbbá az annak begyűjtésére feljogosított közszolgáltatónak átadni.

A Vgtv. 44/C. § (1) bekezdése alapján a települési önkormányzat vagy azok társulása kötelezően ellátandó közszolgáltatásként a közüzemi csatornahálózatba vagy a vízgazdálkodási hatósági jogkör gyakorlásáról szóló kormányrendeletben meghatározott módon engedélyezett egyedi szennyvízkezelés után befogadóba nem vezetett háztartási szennyvíz begyűjtésére közszolgáltatást (a továbbiakban: közszolgáltatás) szervez és tart fenn.

A Vgtv. 44/C. § (2) bekezdés *e) pontja alapján az önkormányzat rendeletben határozza meg* az ingatlantulajdonost terhelő díjfizetési kötelezettséget, az alkalmazható díj legmagasabb mértékét, megfizetésének rendjét, az esetleges kedvezmények és a szolgáltatás ingyenességének eseteit.

A Vgtv. 44/D. § (8) bekezdése alapján, ha a települési önkormányzat képviselő-testülete az ingatlantulajdonost terhelő közszolgáltatási díjfizetési kötelezettséget az (1)-(6) bekezdésben meghatározott rendelkezések alapján számított díjnál díjkedvezmény alkalmazásával alacsonyabb mértékben, vagy mentesség alkalmazásával a szolgáltatás ingyenességének esetét állapítja meg, akkor a különbséget díjkompenzáció formájában megtéríti. A díjkompenzáció fizetéséhez a képviselő-testület és a közszolgáltatást nyújtó megbízást köt, amely tartalmazza az Európai Unió működéséről szóló szerződés 106. cikke (2) bekezdésének az általános gazdasági érdekű szolgáltatások nyújtásával megbízott egyes vállalkozások javára közszolgáltatás ellentételezése formájában nyújtott támogatásra való alkalmazásáról szóló, 2011. december 20-ai 2012/21/EU bizottsági határozat 4. cikkében foglalt elemeket és egyebekben megfelel az e határozatban foglalt valamennyi egyéb követelménynek.

1. A Felek rögzítik, hogy a Közszolgáltató a Magyar Energetikai és Közmű-szabályozási Hivatal által kiadott, a víziközmű-szolgáltatásról szóló 2011. évi CCIX. törvény (Vksztv.) 35. §-ban meghatározott víziközmű-szolgáltatói működési engedéllyel rendelkezik, amelynek alapján jogosult víziközmű-szolgáltatás, ezen belül szennyvízelvezetés- és tisztítás tevékenység folytatására. A szennyvíztisztítási tevékenységéhez kapcsolódóan Közszolgáltató a Vksztv. 45. § (6) bekezdése alapján másodlagos tevékenység keretében jogosult a közművön beérkezett szennyvíz mellett a nem közművön összegyűjtött szennyvíz összegyűjtésére, szállítására, befogadására és ártalmatlanítására.
2. A Felek rögzítik továbbá, hogy a jelen Szerződésben meghatározott szolgáltatás az EUMSZ 106. Cikkének (2) bekezdése alapján általános gazdasági érdekű szolgáltatásnak minősül, a közszolgáltatási szerződés tartalma „*az Európai Unió működéséről szóló szerződés 106. cikke (2) bekezdésének az általános gazdasági érdekű szolgáltatások nyújtásával megbízott egyes vállalkozások javára közszolgáltatások ellentételezése formájában nyújtott állami támogatásra való alkalmazásról szóló 2012/21/EU Bizottsági Határozat”* (HL L 7., 2012.1.11., 3-10. o.) rendelkezéseinek megfelel.
3. **A közszolgáltatási szerződés tárgya**
4. **Az Önkormányzat megbízza a Közszolgáltatót Balatonberény Község** közigazgatási területén lévő ingatlanokon keletkező nem közművel összegyűjtött háztartási szennyvíz begyűjtésével, és a **marcali szennyvíztisztító telepre** történő beszállításával, és ártalommentes elhelyezésével összefüggő közszolgáltatás ellátásával.
5. A Közszolgáltató vállalja az Önkormányzat közigazgatási területén keletkező nem közművel összegyűjtött háztartási szennyvíz begyűjtésére vonatkozó közszolgáltatás ellátását.
6. Az Önkormányzat a Közszolgáltatónak kizárólagos jogot biztosít az 1. pontban foglalt közszolgáltatás ellátására.
7. **A Közszolgáltató kötelezettségei:**
8. A Közszolgáltató a nem közművel összegyűjtött háztartási szennyvíz elszállítására a regisztrálását követő **3 munkanapon belül köteles.**
9. A Közszolgáltató a nem közművel összegyűjtött háztartási szennyvíz begyűjtését és elszállítását kizárólag erre a célra engedélyezett, zárt rendszerű, csepegést és szaghatást kizáró gépjárművel végezheti.

Amennyiben a begyűjtés vagy a szállítás során szennyeződés keletkezik, a Közszolgáltató a szennyezett területet haladéktalanul köteles megtisztítani és fertőtleníteni.

1. A nem közművel összegyűjtött háztartási szennyvíz begyűjtésére és szállítására használt gépjárművön a Közszolgáltató azonosító számát és jelét jól olvashatóan kell feltüntetni.
2. A Közszolgáltató köteles a szerződés tárgyában szereplő közszolgáltatás teljesítéséhez szükséges mennyiségű és minőségű járművet, gépet, eszközt, berendezést biztosítani, valamint szükséges létszámú és képzettségű szakembert alkalmazni.
3. A Közszolgáltató az általa alkalmazott közszolgáltatási díj mértékéről és az alkalmazás tapasztalatairól, az esetleges Ellentételezéshez kapcsolódó adatokról az Önkormányzat Képviselő-testületének legalább évenként egyszer tájékoztatást ad.
4. A Közszolgáltató köteles a közszolgáltatás folyamatos, biztonságos és bővíthető teljesítéséhez szükséges fejlesztést és karbantartást elvégezni.
5. A Közszolgáltató köteles a közszolgáltatás teljesítésével összefüggő, a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI. 29.) Korm. rendelet (a továbbiakban: Kormányrendelet) 19. §-ában előírt adatszolgáltatást rendszeresen teljesíteni és a Kormányrendeletben meghatározott nyilvántartási rendszert működtetni.
6. A Közszolgáltató a közszolgáltatással összefüggő személyes adatok kezelése során köteles a hatályos jogszabályok szerint eljárni.
7. A Közszolgáltató a szolgáltatás igénybevételéhez és az esetleges észrevételek, kifogások, panaszok megtételéhez szükséges információkat az Önkormányzat rendelkezésére bocsátja, amely alapján az Önkormányzat tájékoztatja a lakosságot. A szolgáltatás igénybevételére kötelezettek a szolgáltatással kapcsolatos megrendeléseiket, valamint észrevételeiket, kifogásaikat, panaszaikat a következőképpen jelezhetik:

A közszolgáltatásra az igényt (megrendelés) **a +36 (30) 269-4311** telefonszámokon kell bejelenteni. Lehetőség szerint a szolgáltatást írásban is szükséges megrendelni a gaal.laszlo@drv.hu elektronikus levelezési címen.

Észrevételeket, kifogásokat és panaszokat az alábbiak szerint kell bejelenteni:

Telefonon: a Közszolgáltató ügyfélszolgálatos munkatársai munkanapokon 7.30-tól 15.30-ig fogadják a bejelentéseket a **06-80-240-240** helyi tarifával hívható telefonszámon.

Személyesen: a DRV Zrt. Ügyfélszolgálati Irodáiban, melyeknek listáját a Közszolgáltató honlapján közzé teszi.

Levélben: a 8601 Siófok, Pf. 888 levelezési címen.

Elektronikus úton: az [ugyfelszolgalat@drv.hu](mailto:ugyfelszolgalat@drv.hu) e-mail címen.

A szolgáltatással kapcsolatos észrevételek, kifogások, panaszok kivizsgálását a bejelentéstől, illetve az írásbeli megkeresés iktatásától számított 3 munkanapon belül meg kell kezdeni. A vizsgálat eredményéről, a megtett intézkedésekről a megrendelőt 15 napon belül írásban tájékoztatni kell.

Haladéktalanul intézkedésre köteles a Közszolgáltató környezetszennyezés esetén, ha az a közszolgáltatási tevékenységével okozati összefüggésben van.

1. Amennyiben az észrevétel, kifogás, panasz az Önkormányzat helyi rendeletével kapcsolatos, abban az esetben a Közszolgáltató 15 napon belül köteles az ügyiratot – a panaszos egyidejű értesítése mellett – az Önkormányzathoz megküldeni.
2. **Az Önkormányzat kötelezettségei**
3. Az Önkormányzat köteles a közszolgáltatás hatékony és folyamatos ellátásához a Közszolgáltató számára szükséges információk szolgáltatására.
4. Az Önkormányzat köteles a közszolgáltatás körébe tartozó és a településen folyó egyéb hulladékkezelési tevékenységek összehangolását elősegíteni.
5. Az Önkormányzat rendeletében, valamint a helyben szokásos módon (pl. helyi újság, önkormányzat hivatalos honlapja stb.) felhívja az ingatlantulajdonosok figyelmét, arra, hogy az ingatlantulajdonos köteles megfelelő rendszerességgel és időben, de évente legalább egy alkalommal igénybe venni a közszolgáltatást és köteles az elvégzéshez szükséges feltételeket, különösen a gyűjtőhely megközelíthetőségét biztosítani a szállítójármű számára.
6. **A közszolgáltatási díj, a szolgáltatás igénybe vétele, díjfizetés**
7. A Vgtv. 44/D. § (1-2) bekezdése szerint a közszolgáltatás igénybevételéért a nem közművel összegyűjtött háztartási szennyvíz mennyiségével arányos díjat kell fizetni. A közszolgáltatás díjának meghatározása során figyelembe kell venni a háztartási szennyvíz mennyiségét, a közszolgáltatást működtető szolgáltató hatékony működéséhez szükséges folyamatos ráfordításokat, ezen belül a begyűjtés költségeit, a közszolgáltatás fejleszthető fenntartásához szükséges költségeket, a közszolgáltatás megkezdését megelőzően felmerülő, a közszolgáltatás ellátásához szükséges beruházások költségeit.
8. A jelen szerződés megkötésekor érvényes közszolgáltatási díj magában foglalja a nem közművel összegyűjtött háztartási szennyvíz összegyűjtését, elszállítását, ártalommentes elhelyezését és kezelését:

**A közszolgáltatás díja:**

Alapdíj: 40 049 Ft/forduló + Áfa

Ürítési díj: 3 432 Ft/m3 + Áfa

1. A közszolgáltatási díj elemeit a közszolgáltatási szerződés mindenkori mellékletét képező díjjavaslat részletezi.

A közszolgáltatási díjat terheli még a környezetterhelési díjról szóló 2003. évi LXXXIX. törvény alapján meghatározott, a Közszolgáltató Ártervében meghatározott, mindenkor érvényes vízterhelési díj (továbbiakban: VTD).

1. A Közszolgáltató a szerződéskötést követő években – az Önkormányzathoz, mint árhatósághoz – a tárgyévi díjjavaslatot a tárgyévet megelőző év november 10. napjáig terjeszti elő, egyben kezdeményezi a vonatkozó önkormányzati rendeletben megállapított közszolgáltatási díjtételek felülvizsgálatát a közszolgáltatással kapcsolatos költségeinek – műszakilag indokolt fejlesztéseket is tartalmazó – költségelemzéssel alátámasztott változása függvényében.
2. A Képviselő-testület a közszolgáltatás **alkalmazható díj** legmagasabb mértékét a Vgtv. 44/C. § (2) bekezdés e) pontjában foglaltak szerint a tárgyév január 1. napjával kezdődő hatályba lépéssel rendeletben állapítja meg a Közszolgáltató díjjavaslata alapján.

*Természetes személyek (lakossági felhasználók)* esetén a szippantott szennyvíz rezsicsökkentéséről szóló 2013. évi CXIV. törvény vonatkozó rendelkezéseit kell alkalmazni.

1. Az Önkormányzat az alkalmazásra kerülő hatósági árról az ármegállapító rendelet megküldésével – a szerződéskötés évében a rendelet kihirdetését követő 3 munkanapon belül, a szerződéskötést követő években legkésőbb a tárgyévet megelőző év december 20-ig – tájékoztatja a Közszolgáltatót.
2. A nem közművel összegyűjtött háztartási szennyvíz mennyisége a jármű névleges térfogatával és az Önkormányzat által meghatározott alkalmazható közszolgáltatási díjjal kerül elszámolásra.
3. A Közszolgáltató a tevékenység elvégzéséről számlát küld a fogyasztónak, melynek fizetési formája a fogyasztó választása alapján készpénz-átutalási megbízás vagy átutalásos számla. A szolgáltatási díj kiegyenlítésének határidejét és módját a megküldött számla tartalmazza. A közszolgáltatási díjról szóló számla számlaképe megfelel az egységes számlaképről szóló 2013. évi CLXXXVIII. törvény előírásainak.
4. Az igazolt díjhátralék kiegyenlítése a Vgtv. 44/E §-ában foglaltak szerint történik
5. **Az Ellentételezés**
6. A Vgtv. 44/D §-ának (8) bekezdése alapján a Közszolgáltató által előterjesztett díjjavaslat és az Önkormányzat által rendeletben az előterjesztett javaslathoz képest alacsonyabb összegben (díjkedvezmény vagy mentesség biztosításával) megállapított díj közötti különbözet a Közszolgáltatónál kieső díjbevételként jelentkezik, amelyet az Önkormányzat a Vgtv. korábban hivatkozott 44/D § (8) bekezdése alapján támogatás formájában-amely a díjkülönbözetre jutó áfát is tartalmazza- köteles megtéríteni (továbbiakban: Ellentételezés).
7. Felek megállapodnak abban, hogy mindaddig, amíg a lakossági díjak vonatkozásában a szippantott szennyvíz rezsicsökkentéséről szóló 2013. évi CXIV. törvény vonatkozó rendelkezései alapján befagyasztás érvényesül, addig a Közszolgáltató a lakossági díjra vonatkozó javaslatában díjjavaslatként a jogszabály alapján meghatározott (befagyasztott) díjat adja meg.
8. Az Ellentételezést a Közszolgáltató kizárólag a közszolgáltatási feladatainak ellátásával kapcsolatos költségek, ráfordítások fedezésére, ezzel összefüggő beruházások finanszírozására használhatja fel, egyéb tevékenységének finanszírozására nem fordíthatja.
9. Az Önkormányzat jelen Közszolgáltatási szerződés V./5-6. pontja szerinti ármegállapító rendelethez kapcsolódó Képviselő-testületi határozatban meghatározza a fajlagos Ellentételezés mértékét. A döntésről legkésőbb a tárgyévet megelőző év december 20-ig tájékoztatja a Közszolgáltatót.
10. Amennyiben a közszolgáltató a közszolgáltatás díjára vonatkozóan tárgy évre díjjavaslatot nem terjeszt elő, vagy az Önkormányzat részéről Képviselő-testületi határozattal nem kerül megállapításra a tárgy évi **Ellentételezés fajlagos mértéke**, úgy a Felek a legutolsó naptári évre megállapított fajlagos Ellentételezést alkalmazzák.
11. **Az Önkormányzat 2025. évre vonatkozóan a Balatonberény Község Képviselő-testületének 18/2022. (X. 26.) számú Önkormányzati rendeletében** (a továbbiakban: Rendelet) a Közszolgáltató által a jogszabályban és a jelen szerződésben foglaltaknak megfelelően számított közszolgáltatási díjra vonatkozó javaslatát elfogadta, ezért 2025. évben ellentételezésként hozzájárulás-fizetési kötelezettsége nem keletkezett.
12. A szerződéskötést követő években a Közszolgáltató köteles az Önkormányzatot a tárgy év március 1. napjáig a tárgyévet megelőző év mennyiségi adatai alapján számolt, tárgyévre vonatkozó Ellentételezés becsült összegéről a jelen szerződés 1. számú mellékletével azonos tartalmú nyilatkozattal tájékoztatni.

A Felek megállapodnak abban, hogy kifejezetten elfogadják a jelen szerződés 1. számú mellékletében foglalt, az Ellentételezés becsült összegének kiszámolására vonatkozó képletet.

Az Önkormányzat köteles az Ellentételezés tárgyévre vonatkozó becsült összegét a nyilatkozat kézhezvételétől számított 15 napon belül a Közszolgáltató részére megfizetni.

Amennyiben az Önkormányzat a fenti határidőt elmulasztja - a késedelem idejére - a 368/2011. (XII.31.) Korm. rendeletet 98. §-ában foglaltak szerinti késedelmi kamatot köteles fizetni.

1. **Az Ellentételezés elszámolása (túlkompenzáció, alulkompenzáció)**
2. A nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI.29). Kormányrendelet 19. §. (1) bekezdésében foglaltak szerint a Közszolgáltató köteles az Önkormányzat részére a tárgyévet követő év március 1. napjáig a *mennyiségi elszámolást*, (a továbbiakban: Éves elszámolás) megküldeni. Ennek elfogadásával az Önkormányzat igazolja a Közszolgáltatási tevékenység elvégzését. Az éves elszámolás egyúttal a túlkompenzáció vagy az alulkompenzáció meghatározásának alapja.
3. Túlkompenzáció: Ha az Éves elszámolás alapján megállapítható, hogy a tárgyévben ténylegesen kifizetett Ellentételezés nagyobb, mint az elszámolás alapján járó Ellentételezés, akkor a többletet a Közszolgáltató az **Önkormányzat 11743095-15396860 számú bankszámlaszámára** az Éves elszámolás kézhezvételét követő 15 napon belül visszautalja. Amennyiben a Közszolgáltató a fenti határidőt elmulasztja – a késedelem idejére –- a 368/2011. (XII.31.) Korm. rendeletet 98. §-ában foglaltak szerinti késedelmi kamatot köteles fizetni.
4. Alulkompenzáció: Ha az Éves elszámolás alapján megállapítható, hogy a tárgyévre vonatkozó, az elszámolás alapján járó Ellentételezés nagyobb, mint a ténylegesen kifizetett Ellentételezés, akkor a különbözetet az Önkormányzat a Közszolgáltató részére az Éves elszámolás kézhezvételét követő 15 napon belül átutalja. Amennyiben az Önkormányzat a fenti határidőt elmulasztja – a késedelem idejére – a 368/2011. (XII.31.) Korm. rendeletet 98. §-ában foglaltak szerinti késedelmi kamatot köteles fizetni.
5. Amennyiben a túlkompenzáció összege nem haladja meg az átlagos éves Ellentételezés összegének 10 %-át, a túlkompenzáció átvihető a következő időszakra, és levonható az arra az időszakra fizetendő Ellentételezés összegéből. A Közszolgáltató az Ellentételezésről olyan elkülönített elszámolást köteles vezetni, amelyből a 2012/21/EU bizottsági határozat 5. cikkének (2)-(4) bekezdésben meghatározott követelmények ellenőrizhetőek.
6. Tekintettel arra, hogy a Közszolgáltató a jelen szerződés szerinti közszolgáltatás körén belül és kívül is végez tevékenységeket, ezért a 2012/21/EU bizottsági határozat 5. cikkének (9) bekezdése értelmében a közszolgáltatás költségeit és bevételeit a többi szolgáltatásétól elkülönítve mutatja ki belső elszámolásaiban, a költségek és bevételek elkülönítésének paramétereivel együtt (számviteli szétválasztás). A közszolgáltatáson kívül eső tevékenységek költségei magukban foglalják az összes közvetlen költséget, a közös költségek arányos részét és a megfelelő tőkemegtérülést. E költségekre nem adható ellentételezés.

A Szerződő Felek e tekintetben rögzítik, hogy a Vksztv. 43.§ (1) bekezdése szerint a víziközmű-szolgáltató az üzemeltetési szerződésben meghatározott feltételek szerint jogosult a víziközművel a víziközmű-szolgáltatáson kívüli vállalkozási tevékenységet is folytatni, feltéve, hogy ez nem veszélyezteti a víziközmű-szolgáltatás folyamatos és biztonságos ellátását, továbbá nem okoz a víziközműben állagromlást.

A Szerződő felek rögzítik továbbá, hogy a Vksztv. 49.§-50.§-ai rendelkeznek a víziközmű-szolgáltatók könyvvezetési és beszámolási kötelezettségei kapcsán a számviteli szétválasztás követelményeiről, melyet a Közszolgáltató köteles betartani, ezáltal megfelel a 2012/21/EU Bizottsági Határozat 5. cikk 9. bekezdésének. A számviteli szétválasztás Vksztv-ben foglalt követelményének betartását a Magyar Energetika és Közmű-szabályozási Hivatal felügyeleti tevékenységének ellátása során ellenőrzi.

1. **A működési támogatás**
2. A víziközmű-szolgáltatásrólszóló 2011. évi CCIX. törvény 45. § (6)bekezdése kimondja, hogy a víziközmű-szolgáltató víziközmű-működtetés körébe nem tartozó tevékenysége (a továbbiakban: másodlagos tevékenység) nem veszélyeztetheti a víziközmű működtetését, a folyamatos, biztonságos és előírt színvonalú ellátást. Másodlagos tevékenységnek minősül különösen az elkülönített rendszerű csapadékvíz elvezető rendszerek üzemeltetése, a fürdőüzemeltetés, vízvisszanyerő létesítmény üzemeltetés, a nem közműves szennyvízszállítási közszolgáltatás, a biogáz üzem üzemeltetése, valamint az árvízvédelemmel kapcsolatos tevékenység.
3. A Felek kijelentik, hogy a Közszolgáltató a Vksztv. 45. § (6) bekezdésében foglaltakra való hivatkozással, amennyiben a nem közműves szennyvízszállítási közszolgáltatási tevékenység ellátása során felmerült költségeket és ráfordításokat a közszolgáltatásból származó bevételek,- mely bevételek már tartalmazzák a kompenzációval korrigált Ellentételezés összegét - nem fedezik (nettó költség), úgy nem fedezett indokolt költségek vonatkozásában veszteségtérítésre jogosult. A keletkezett veszteséget *működési támogatásként* az Önkormányzat megtéríti.

A Működési támogatás mértékét a 2012/21/EU bizottsági határozat 5. cikke szerint kell megállapítani. A támogatás mértéke nem haladhatja meg a közszolgáltatás ellátásának nettó költségét, azaz a közszolgáltatás működtetésével kapcsolatban felmerült költségek és az ezzel összefüggésben keletkezett bevételek különbségét.

2012/21/EU bizottsági határozat 2. cikk (1) bekezdés a) pontja értelmében az ellentételezés mértéke feladatonként nem haladhatja meg évenként a 15 millió eurót.

1. A támogatás megfizetése a Közszolgáltató által tárgyévet követő év március 31-ig készített elszámolás szerint történik, melynek alapja a tárgyévben elszámolt bevételek és költségek különbözete.
2. Az *elszámolást* valamint a fizetendő *működési támogatás* összegéről szóló nyilatkozatot, tárgyévet követő év március 31-ig a Közszolgáltató megküldi az Önkormányzat részére.
3. Az Önkormányzat a *működési támogatást* a Közszolgáltató által megküldött nyilatkozat, elszámolás kézhezvételét követő 15 napon belül köteles megfizetni a Közszolgáltatónak. Amennyiben az Önkormányzat a fenti határidőt elmulasztja - a késedelem idejére - a 368/2011. (XII.31.) Korm. rendeletet 98. §-ában foglaltak szerinti késedelmi kamatot köteles fizetni.

**Önkormányzat** a támogatás összegét a **Közszolgáltató** alábbi bankszámlájára utalja át:

* + Számlavezető bank neve: MBH Bank Nyrt.
* Számlaszám: 10102952-03524700-01005005
* Megjegyzés rovatban kötelezően feltüntetendő: „ …… évi szippantott szv. működési támogatás”

7. A Szerződő Felek e tekintetben rögzítik, hogy a Vksztv. 43.§ (1) bekezdése szerint a víziközmű-szolgáltató az üzemeltetési szerződésben meghatározott feltételek szerint jogosult a víziközművel a víziközmű-szolgáltatáson kívüli vállalkozási tevékenységet is folytatni, feltéve, hogy ez nem veszélyezteti a víziközmű-szolgáltatás folyamatos és biztonságos ellátását, továbbá nem okoz a víziközműben állagromlást.

1. **Közszolgáltatási szerződés hatálya**
2. A közszolgáltatási szerződés területi hatálya kötelezően kiterjed **Balatonberény Község** közigazgatási területére.
3. **A közszolgáltatási szerződés a Felek általi aláírásának napján lép hatályba és 2028. december 31-ig, határozott időre szól.**
4. A Felek a közszolgáltatási szerződést közös megegyezéssel, írásban bármikor módosíthatják. A szóban közölt módosítás érvénytelen.
5. **A közszolgáltatási szerződés megszűnése**
6. Megszűnik a közszolgáltatási szerződés:

* a szerződésben meghatározott határidő lejártával,
* a Közszolgáltató jogutód nélküli megszűnésével,
* elállással, ha a teljesítés még nem kezdődött meg,
* felmondással.

1. A közszolgáltatási szerződés megszűnése esetén a Felek egymással elszámolnak.
2. A Vgtv. 44/G § (3) és (4) bekezdésében foglaltaknak megfelelően a közszolgáltatói szerződés csak akkor mondható fel

az önkormányzat részéről, ha a közszolgáltató

1. a közszolgáltatás ellátása során a környezet védelmére és a vízgazdálkodásra vonatkozó jogszabályok, vagy a rá vonatkozó hatósági határozat előírásait súlyosan megsérti, és ennek tényét a bíróság vagy hatóság jogerősen megállapítja;
2. a szerződésben megállapított kötelezettségét neki felróhatóan súlyosan megsérti.

a közszolgáltató részéről a teljesítés megkezdését követően, ha

1. az önkormányzat a közszolgáltatási szerződésben meghatározott kötelezettségét - a közszolgáltató felszólítása ellenére - súlyosan megsérti, és ezzel a közszolgáltatónak kárt okoz vagy akadályozza a közszolgáltatás teljesítését, vagy
2. a közszolgáltatási szerződés megkötését követően hatályba lépett jogszabály a közszolgáltatási szerződés tartalmi elemeit úgy változtatja meg, hogy az a közszolgáltatónak a közszolgáltatás szerződésszerű teljesítése körébe tartozó lényeges és jogos érdekeit jelentős mértékben sérti.
3. A felmondási idő hat hónap.
4. A közszolgáltatási szerződés felmondása esetén az Önkormányzat köteles intézkedni, hogy a felmondási idő lejártát követően a közszolgáltatás biztosított legyen.
5. **Egyéb rendelkezések**
6. A Felek tudomásul veszik, hogy ezen szerződés hatálya alatt, vagy arra tekintettel, illetve bármilyen más módon tudomásukra jutott, a másik félre, vagy a másik fél tevékenységére vonatkozó valamennyi információt kötelesek üzleti titokként kezelni, illetve megőrizni, azokat illetéktelen személyek tudomására nem hozhatják, kivéve valamely adat, információ kiadására bármelyik Felet jogszabály kötelezi.
7. Ezen szerződésben meghatározottak vonatkozásában üzleti titoknak minősül a Felek tevékenységéhez kapcsolódó minden olyan tény, információ, megoldás vagy adat, amelynek titokban maradásához a félnek méltányolható érdeke fűződik.
8. A Feleket a 2012/21/EU Bizottsági határozat 8. cikke értelmében a jelen szerződés hatálya alatt, valamint a jelen szerződés megszűnésétől számított 10 éven át iratmegőrzési kötelezettség terheli.
9. A jelen szerződés a Felek jogutódaira is kötelező. A Felek vállalják, hogy különös vagy általános jogutódlás esetén a jelen szerződést jogutód szervezeteikkel megfelelően meg- és elismertetik.
10. Amennyiben a jelen szerződés valamely részét érvénytelennek nyilvánítják vagy a jelen szerződés valamely rendelkezése a továbbiakban nem alkalmazható, a jelen szerződés fennmaradó rendelkezései továbbra is teljes hatállyal bírnak. Ilyen esetben azt a rendelkezést, amelyet érvénytelennek vagy egyébként alkalmazhatatlannak nyilvánítottak, oly módon kell módosítaniuk a Feleknek, amely lehetővé teszi a Felek szándékainak, továbbá azoknak a gazdasági és jogi céloknak a megvalósítását, amelyet a Felek az érvénytelen vagy nem alkalmazható rendelkezéssel el kívántak érni.
11. A Felek kötelesek a jóhiszeműség, a rendeltetésszerű joggyakorlás elveinek szem előtt tartásával eljárni, egymást – a szerződés teljesítése érdekében – valamennyi lényeges körülményről haladéktalanul tájékoztatni.
12. A Felek kölcsönös kötelezettséget vállalnak arra, hogy a jelen szerződés teljesítése során esetleg felmerülő vitás kérdéseket tárgyalás útján rendezik, az így el nem dönthető kérdések tekintetében értékhatártól függően a Siófoki Járásíróság, illetve a Kaposvári Törvényszék illetékességét kötik ki.
13. E szerződésben nem szabályozott kérdésekben a Felek a Ptk., valamint a Vgtv. vonatkozó rendelkezéseit, illetve a tevékenységre vonatkozó mindenkori hatályos jogszabályokat tekintik irányadónak.

A szerződést elolvasás és értelmezés után a Felek, mint akaratukkal mindenben megegyezőt,

jóváhagyólag írták alá.

|  |  |
| --- | --- |
| Balatonberény, ……………..………..    ...….…………………………………….  Balatonberény Község Önkormányzata  **Önkormányzat** | Siófok, ………………  …………………………………….  DRV Zrt.  **Közszolgáltató** |

1.számú melléklet

**Nyilatkozat**

**Ellentételezés ………………..(tárgy év) évi becsült összegéről**

**…..…………….. település közigazgatási területén lévő ingatlanokon keletkező nem közművel összegyűjtött háztartási szennyvíz begyűjtésével, beszállításával, és ártalommentes elhelyezésével összefüggő közszolgáltatás ellátásával kapcsolatban**

Ellentételezés becsült összegének kiszámolására vonatkozó képlet:

Az Ellentételezés becsült összege **=**

Tárgyévet megelőző év mennyiségi tényadata **X** Ellentételezés fajlagos mértéke

A DRV Zrt. képviseletében alulírott ………… a(z) ………. évre vonatkozó, a Társaság, mint víziközmű-szolgáltató Közszolgáltatási szerződésében felsorolt feladatok alapján az Ellentételezés ……….. évi becsült összegét az alábbiak szerint határozza meg:

………… évben (tárgyévet megelőző évben) a DRV Zrt. által elszállított nem közművel összegyűjtött háztartási szennyvíz mennyiségi tényadata: ……………….. m3/év

Ellentételezés fajlagos mértéke: ……………….. Ft/m3 + ÁFA

Az Ellentételezés…….. évi (tárgy évi) becsült összege: ………………….. Ft/év + ÁFA

Kelt, …………………………………..

Dunántúli Regionális Vízmű Zrt.

Közszolgáltató